Γνωμοδότηση της Επιτροπής των Περιφερειών σχετικά με την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών Ενδυνάμωση της τοπικής διάστασης της ευρωπαϊκής στρατηγικής για την απασχόληση"

(2002/C 192/11)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών για την ενίσχυση της τοπικής διάστασης της ευρωπαϊκής στρατηγικής για την απασχόληση (COM(2001) 629 τελικό·

έχοντας υπόψη την απόφαση της Επιτροπής, της 6ης Νοεμβρίου 2001, σύμφωνα με το άρθρο 265, πρώτο εδάφιο της ΣΕΚ, να ζητήσει τη γνωμοδότησή της επί του θέματος αυτού·

έχοντας υπόψη την απόφαση που έλαβε το Προεδρείο της στις 20 Νοεμβρίου 2001 να αναθέσει στην Επιτροπή 6 (Απασχόληση, Οικονομική Πολιτική, Ενιαία Αγορά, Βιομηχανία, ΜΜΕ) την κατάρτιση της σχετικής γνωμοδότησης·

έχοντας υπόψη τη γνωμοδότησή της για την Ανακοίνωση της Επιτροπής "Από τις κατευθυντήριες γραμμές στην πράξη: εθνικά σχέδια για την απασχόληση" και την Ανακοίνωση της Επιτροπής "Πρόταση κατευθυντήριων γραμμών για τις πολιτικές απασχόλησης των κρατών μελών το 1999", που υιοθετήθηκε στις 19 Νοεμβρίου 1998 (CdR 279/98 fin)(1)·

έχοντας υπόψη το ψήφισμά της για το "Ευρωπαϊκό Σύμφωνο Απασχόλησης", που υιοθετήθηκε στις 2 Ιουνίου 1999 (CdR 156/1999 fin)(2)·

έχοντας υπόψη τη γνωμοδότησή της σχετικά με την "Πρόταση για τις κατευθυντήριες γραμμές των κρατών μελών στον τομέα των πολιτικών απασχόλησης για το 2000" που υιοθετήθηκε στις 18 Νοεμβρίου 1999 (CdR 360/1999 fin)(3)·

έχοντας υπόψη το ψήφισμά της για την "Εφαρμογή της ευρωπαϊκής στρατηγικής σχετικά με την απασχόληση", που υιοθετήθηκε στις 12 Απριλίου 2000 (CdR 461/1999 fin)(4)·

έχοντας υπόψη τη γνωμοδότησή της σχετικά με την "Πρόταση απόφασης του Συμβουλίου περί των κατευθυντήριων γραμμών της πολιτικής των κρατών μελών για την απασχόληση κατά το 2001" και την "Πρόταση απόφασης του Ευρωπαϊκού Κοινοβουλίου και του Συμβουλίου περί μέτρων ενθάρρυνσης στον τομέα της απασχόλησης" (CdR 310/2000 fin)(5)·

έχοντας υπόψη τη γνωμοδότησή της για την ανακοίνωση της Επιτροπής "Τοπική δράση για την απασχόληση - η τοπική διάσταση της ευρωπαϊκής στρατηγικής για την απασχόληση" (CdR 187/2000 fin)(6)·

έχοντας υπόψη τη γνωμοδότησή της για την πρόταση απόφασης του Συμβουλίου για τις κατευθυντήριες γραμμές για τις πολιτικές απασχόλησης των κρατών μελών για το 2002 (CdR 271/2001 fin)(7)·

έχοντας υπόψη τα συμπεράσματα της διάσκεψης που διοργανώθηκε από τις περιφερειακές αρχές του Δουβλίνου σε συνεργασία με την Ευρωπαϊκή Επιτροπή, την Επιτροπή των Περιφερειών και την ιρλανδική αντιπροσωπεία της ΕΤΠ στο Δουβλίνο στις 18 και 19 Οκτωβρίου 2000 με θέμα "Κοινή δράση: ένα ευνοϊκό περιβάλλον για τις τοπικές δράσεις για την απασχόληση"·

έχοντας υπόψη το σχέδιο γνωμοδότησης (CdR 453/2001 rev.) που υιοθετήθηκε ομόφωνα από την επιτροπή 6 στις 21 Ιανουαρίου 2002 (εισηγήτρια: η κ. Mae Sexton, (IRL/ELDR, δήμαρχος Longford, μέλος του περιφερειακού συμβουλίου των Midlands)·

κατά τη 43η σύνοδο της ολομέλειάς της στις 13 και 14 Μαρτίου 2002 (συνεδρίαση της 13ης Μαρτίου) υιοθέτησε την ακόλουθη γνωμοδότηση.

1. Οι απόψεις της Επιτροπής των Περιφερειών για την ανακοίνωση

1.1. Γενική αξιολόγηση

1.1.1. Η ΕΤΠ χαιρετίζει την ανακοίνωση της Επιτροπής η οποία καταδεικνύει το συνεχές ενδιαφέρον για την τοπική διάσταση της ευρωπαϊκής στρατηγικής για την απασχόληση (ΕΣΑ) και συμβάλει στη δημιουργία μιας σταθερής βάσης για την υλοποίηση της διάστασης αυτής, όπως υποστηρίζεται από την Επιτροπή. Η ΕΤΠ θεωρεί ότι η ανακοίνωση αποτελεί μια ολοκληρωμένη ανταπόκριση στην προσπάθεια για τον καθορισμό του ρόλου των τοπικών παραγόντων στις στρατηγικές για την απασχόληση, τονίζει διάφορα προβλήματα και καλές πρακτικές και προσφέρει ιδέες για την ανάληψη μελλοντικών δράσεων σε τοπική και περιφερειακή κλίμακα.

1.1.2. Η ΕΤΠ δέχεται ότι η ανακοίνωση δεν έχει το χαρακτήρα μηχανισμού για τον εντοπισμό νέων προβλημάτων που θα πρέπει να αντιμετωπιστούν από την ΕΣΑ, αλλά ότι προορισμός της είναι μάλλον να προτείνει τρόπους με τους οποίους θα υποστηριχθούν οι προσπάθειες των τοπικών παραγόντων να διαδραματίσουν έναν ολοκληρωμένο ρόλο στα πλαίσια της ΕΣΑ, με στόχο την προαγωγή της απασχόλησης και την προσφορά ασφαλών και ποιοτικών θέσεων εργασίας.

1.1.3. Η ΕΤΠ υποστηρίζει συστηματικά την εδαφική προσέγγιση και την ανάπτυξη εταιρικών σχέσεων μεταξύ σημαντικών τοπικών παραγόντων και κοινωνικών εταίρων ως την πλέον αποτελεσματική μέθοδο για την εφαρμογή τοπικών στρατηγικών για την απασχόληση και συγκεκριμένα της πρωτοβουλίας για το περιφερειακό σύμφωνο απασχόλησης της περιόδου 1997-2001, και επιδοκιμάζει το βαθμό στον οποίο παρόμοιες συνεργασίες σε τοπική και περιφερειακή κλίμακα έχουν ενσωματωθεί με διάφορους τρόπους στις πολιτικές των κρατών μελών.

1.1.4. Η ΕΤΠ τονίζει ότι η παρούσα γνωμοδότηση προορίζεται να αποτελέσει μια εμπεριστατωμένη αλλά και επιλεκτική ανταπόκριση στην ανακοίνωση της Επιτροπής, στηριζόμενη στις απόψεις και τις συστάσεις που περιλαμβάνονται σε προηγούμενες γνωμοδοτήσεις της, καθώς η ανακοίνωση είναι περισσότερο μια απαρίθμηση προηγούμενων δράσεων παρά πρόταση για την ανάληψη νέων. Ωστόσο, η ΕΤΠ αισθάνεται ικανοποίηση διαπιστώνοντας ότι στην ανακοίνωση αναγνωρίζονται ορισμένες ανησυχίες και ελλείψεις που είχε επισημάνει σε προηγούμενες γνωμοδοτήσεις της.

1.1.5. Η ΕΤΠ χαιρετίζει το γεγονός ότι στην ανακοίνωση αναγνωρίζεται ότι οι θεσμικές και διοικητικές διαρθρώσεις των σημερινών και των μελλοντικών κρατών μελών της ΕΕ είναι θέματα που υπερβαίνουν τις αρμοδιότητες της Κοινότητας. Εντούτοις, υποστηρίζει τις συστάσεις που περιλαμβάνονται στη Λευκή Βίβλο της Επιτροπής για τη διακυβέρνηση σχετικά με την ενίσχυση της διάδρασης μεταξύ ευρωπαϊκών θεσμών, εθνικών κυβερνήσεων, τοπικών και περιφερειακών αρχών και κοινωνίας των πολιτών, οπωσδήποτε στα πλαίσια της ΕΣΑ.

1.2. Η προαγωγή της τοπικής διάστασης της ευρωπαϊκής στρατηγικής για την απασχόληση

1.2.1. Η ΕΤΠ αισθάνεται ικανοποίηση επειδή διαπιστώνει την αύξηση της επίγνωσης για την τοπική διάσταση και επιδοκιμάζει την πρόοδο που έχει σημειωθεί μέχρι σήμερα, ιδιαιτέρως την πορεία της δέσμευσης για την τοπική διάσταση στις κατευθυντήριες γραμμές για την απασχόληση στην Ευρώπη, τη συνεκτίμηση τοπικών στρατηγικών για την απασχόληση στο σχεδιασμό των εθνικών σχεδίων δράσης (ΕΣΔ) ορισμένων κρατών μελών και την εφαρμογή της ΕΣΑ.

1.2.2. Η ΕΤΠ ενθαρρύνεται από τις τάσεις αποκέντρωσης που παρατηρούνται στην εφαρμογή της ΕΣΑ στα κράτη μέλη, εξακολουθεί όμως να ανησυχεί για το γεγονός ότι συνεχίζουν να υπάρχουν εμπόδια όσον αφορά την εντονότερη συνεκτίμηση του ενεργού ρόλου που μπορούν να διαδραματίσουν οι τοπικοί παράγοντες, τηρούμενης παραλλήλως της αρχής της επικουρικότητας. Θεωρεί δε ότι υπάρχουν περιθώρια για περισσότερη συμμετοχή των τοπικών και περιφερειακών αρχών όχι μόνο στην εφαρμογή αλλά και - κυρίως - στη χάραξη των τοπικών στρατηγικών για την απασχόληση (ΤΣΑ) καθώς και στην ενημέρωση αναφορικά με τα ΕΣΔ.

1.2.3. Η ΕΤΠ χαιρετίζει τη δήλωση που περιλαμβάνεται στην ανακοίνωση ότι οι τοπικές και περιφερειακές αρχές είναι καλύτερα από οποιονδήποτε άλλον σε θέση να διευκολύνουν την ανάπτυξη της κοινωνικής οικονομίας ή του τριτογενούς τομέα, με την προαγωγή αποτελεσματικών συνεργασιών όλων των βασικών τοπικών παραγόντων, αλλά και ως κύριος φορέας παροχής υπηρεσιών σε κοινοτικό επίπεδο με την προαγωγή υπεργολαβιών ή την ανάθεση της παροχής μιας σειράς υπηρεσιών στον τριτογενή τομέα. Αυτό ισχύει κυρίως για την παροχή υπηρεσιών κοινωνικού και περιβαλλοντικού χαρακτήρα, στο μέτρο που αυτό επιτρέπεται από τη νομοθεσία και το σύνταγμα των κρατών μελών. Η ΕΤΠ πιστεύει ότι οι δυνατότητες επέκτασης και ανάπτυξης των δράσεων των τοπικών και περιφερειακών αρχών στον τομέα αυτό πρέπει να προαχθούν με την παροχή επαρκών πόρων και μέσω των εθνικών προγραμμάτων, καθώς επίσης και με την χρήση κοινοτικών μέσων για την ανάπτυξη και τη διάδοση καλών πρακτικών και την παροχή δυνατοτήτων για τη δοκιμαστική εφαρμογή καινοτόμων προσεγγίσεων.

1.2.4. Η ΕΤΠ επιδοκιμάζει, επίσης, το γεγονός ότι αναγνωρίζεται πως ο ενισχυτικός και βοηθητικός ρόλος που διαδραματίζουν οι τοπικές και περιφερειακές αρχές όσον αφορά την προαγωγή της κοινωνικής οικονομίας ισχύει και για την ανάπτυξη ενός έντονα ευνοϊκού περιβάλλοντος για το επιχειρηματικό πνεύμα και την υποστήριξη επιχειρήσεων, όπως άλλωστε τονίζεται σε διάφορες προηγούμενες γνωμοδοτήσεις της. Για να προωθηθεί ο στόχος της ευρωπαϊκής στρατηγικής για την απασχόληση, είναι απολύτως απαραίτητο να αναλάβουν και οι ιδιωτικές επιχειρήσεις τις δικές τους ευθύνες σχετικά με την αύξηση της απασχόλησης.

1.2.5. Η ΕΤΠ συμφωνεί με το συμπέρασμα της ανακοίνωσης ότι η πληροφόρηση και η συμμετοχή των τοπικών και περιφερειακών παραγόντων στις διεργασίες των ΕΣΔ είναι εντελώς ανεπαρκείς, τονίζει όμως ότι δεν επαρκεί η απλή αναγνώριση του ρόλου και της σημασίας των τοπικών και περιφερειακών αρχών. Το γεγονός ότι η Επιτροπή αναγνωρίζει τη σημασία της κινητοποίησης όλων των περιφερειακών και τοπικών φορέων για την υλοποίηση των στρατηγικών απασχόλησης, δεν σημαίνει ότι τα κράτη μέλη υιοθέτησαν αυτόματα το εν λόγω μήνυμα. Τα κράτη μέλη πρέπει να μεριμνήσουν ούτως ώστε να δοθούν στις τοπικές και περιφερειακές αρχές η εντολή, οι δυνατότητες και οι πόροι για την χάραξη ουσιαστικών τοπικών στρατηγικών σε στενή συνεργασία με σημαντικούς τοπικούς παράγοντες.

1.3. Η ανάπτυξη τοπικών στρατηγικών για την απασχόληση - η ενδεδειγμένη μέθοδος

1.3.1. Η ΕΤΠ επιδοκιμάζει την έμφαση που δίδεται στην ανακοίνωση για την ενίσχυση των σχέσεων μεταξύ τοπικού, περιφερειακού, εθνικού και κοινοτικού επιπέδου, υπογραμμίζει όμως ότι τα έργα είναι προτιμότερα από τα λόγια.

1.3.2. Η ΕΤΠ πιστεύει ότι οι τοπικές και περιφερειακές αρχές είναι καλύτερα από οποιονδήποτε άλλον σε θέση να διευκολύνουν και να προαγάγουν τη συμμετοχή των τοπικών φορέων για την απασχόληση σε τοπικές συνεργασίες και σύμφωνα για την απασχόληση, και, κατά συνέπεια, την ανάπτυξη τοπικών στρατηγικών απασχόλησης. Καλεί τα κράτη μέλη να προαγάγουν και να ενθαρρύνουν στο επίπεδο αυτό τη συμμετοχή των δημόσιων φορέων που δρουν στον τομέα της απασχόλησης και της κατάρτισης.

1.3.3. Η ΕΤΠ πιστεύει ότι ο εξορθολογισμός των κατευθυντήριων γραμμών για την απασχόληση ήταν ωφέλιμος, θα ήθελε όμως να συνεκτιμηθούν οι σχετικές συστάσεις της στην εξειδίκευση των διατάξεων, ιδιαίτερα μάλιστα όσον αφορά το ρόλο των τοπικών και περιφερειακών αρχών στην κατάρτιση και την εφαρμογή των εθνικών σχεδίων δράσης.

1.3.4. Η ΕΤΠ επιδοκιμάζει τις εξελίξεις για τη συγκριτική αξιολόγηση της ανάπτυξης της ΕΣΑ και την επισήμανση των καλύτερων πρακτικών σε κάθε διάσταση της στρατηγικής. Ιδιαιτέρως, ελπίζει ότι θα αναπτυχθούν κατάλληλοι και ευνόητοι δείκτες που θα χρησιμεύσουν ως πρακτικά εργαλεία για τη συγκριτική αξιολόγηση όσον αφορά τη χάραξη στρατηγικών για την απασχόληση σε τοπικό και περιφερειακό επίπεδο και θα διευκολύνουν τη σύγκριση των προσπαθειών για τη συνεκτίμηση της τοπικής διάστασης στα κράτη μέλη.

1.3.5. Η ΕΤΠ επισημαίνει την ανάγκη στενής συνεργασίας των θεσμικών οργάνων που διαχειρίζονται τις υπηρεσίες για την απασχόληση και των τοπικών και περιφερειακών αρχών όσον αφορά τις δράσεις προώθησης της απασχόλησης και ανάπτυξης των βέλτιστων πρακτικών.

1.3.6. Η ΕΤΠ επιθυμεί, επίσης, να τονίσει το ρόλο που διαδραματίζουν σε πολλές περιπτώσεις οι τοπικές και περιφερειακές αρχές ως σημαντικός τοπικός εργοδότης. Αυτό σημαίνει ότι μπορούν επίσης να διαδραματίσουν σημαντικό ρόλο στην προαγωγή καλύτερων πρακτικών, ενθαρρύνοντας ανοικτές και περιεκτικές πρακτικές απασχόλησης, ιδιαιτέρως με την αύξηση της απασχόλησης των γυναικών, την εφαρμογή ευρηματικών μεθόδων παροχής υπηρεσιών, όπως η φροντίδα και η μεταφορά των παιδιών, και υιοθετώντας στις ίδιες τις οργανωτικές διαρθρώσεις τις καινοτόμες και φιλικές προς την οικογένεια εργασιακές πρακτικές. Οι τοπικές και περιφερειακές αρχές είναι, επίσης, καλύτερα από οποιονδήποτε άλλον σε θέση να προαγάγουν την απασχολησιμότητα ομάδων που είναι σήμερα αποκλεισμένες, με την ανάπτυξη προτύπων καλών πρακτικών στις ίδιες τις διαρθρώσεις τους μέσω της συνεργασίας τοπικών συμφερόντων, κοινωνικών εταίρων, ΜΜΕ και εκπροσώπων αποκλεισμένων ομάδων.

1.3.7. Η ΕΤΠ διαπιστώνει ότι, σε ορισμένες περιπτώσεις, οι καινοτόμες δράσεις που προωθούνται μέσω διαγωνισμών του άρθρου 6 του ΕΚΤ δεν επιτρέπουν την υποψηφιότητα των τοπικών βαθμίδων διοίκησης. Ενθαρρύνει, ωστόσο, την Επιτροπή να προβλέψει οικονομικές ενισχύσεις για την προώθηση της ΕΣΑ (ευρωπαϊκή στρατηγική για την απασχόληση) σε τοπικό επίπεδο, ενδεχομένως με λιγότερους πόρους αλλά επαρκείς για την ανάπτυξη και τη διάδοση των βέλτιστων πρακτικών σε τοπικό επίπεδο, ακόμη και την προαγωγή της συνεργασίας με τις υποψήφιες χώρες.

1.4. Προσανατολισμοί των τοπικών στρατηγικών για την απασχόληση

1.4.1. Η ΕΤΠ εκλαμβάνει την ανακοίνωση της Επιτροπής εν μέρει ως ανταπόκριση στην έκκληση που απηύθυνε για την υποβολή συγκεκριμένων προτάσεων για την ανάπτυξη τοπικών στρατηγικών για την απασχόληση. Αφετέρου, χωρίς να θέλει να επιβάλει μια συγκεκριμένη άποψη, έχει την εντύπωση ότι το παράρτημα 1 της ανακοίνωσης προσφέρει μια κατάλληλη αφετηρία για τη διαδικασία αυτή.

2. Οι συστάσεις της Επιτροπής των Περιφερειών για την ανακοίνωση

2.1. Γενική αξιολόγηση

2.1.1. Η ΕΤΠ πιστεύει ότι η ανακοίνωση θα πρέπει να ωθήσει τα κράτη μέλη να δεσμευτούν σαφώς για την παροχή έμπρακτης υποστήριξης στους τοπικούς και περιφερειακούς παράγοντες για την ανάπτυξη και την εφαρμογή τοπικών στρατηγικών για την απασχόληση. Θεωρεί δε ότι ο ρόλος των κρατών μελών στην προώθηση, την τροφοδότηση και τη διευκόλυνση της διεργασίας αυτής πρέπει να αποτελέσει τμήμα της αξιολόγησης της ευρωπαϊκής στρατηγικής για την απασχόληση το 2003 και να εκφραστεί σαφέστερα στις μελλοντικές κατευθυντήριες γραμμές για την απασχόληση στην Ευρώπη.

2.2. Η ενισχυμένη αλληλοδιασύνδεση του τοπικού, περιφερειακού, εθνικού και κοινοτικού επιπέδου

2.2.1. Η ΕΤΠ πιστεύει ότι, προκειμένου να ενισχυθεί η τοπική διάσταση της ΕΣΑ, πρέπει να διευρυνθεί και να εκβαθυνθεί η εθνική διαδικασία διαβούλευσης για την κατάρτιση των ΕΣΔ. Για να διευκολυνθεί περαιτέρω η προσπάθεια αυτή, η ΕΤΠ πιστεύει ότι, στο μέλλον, οι κατευθυντήριες γραμμές πρέπει να αναπτυχθούν σε μια περισσότερο μακροπρόθεσμη βάση, σε σύγκριση με τη σημερινή ετήσια, έτσι ώστε να δοθεί επαρκής χρόνος προκειμένου τα εθνικά σχέδια δράσης να αναπτυχθούν μέσω ολοκληρωμένης διαβούλευσης με τους τοπικούς και περιφερειακούς παράγοντες, συμπεριλαμβανομένων και εκλεγμένων εκπροσώπων, σε όλα τα στάδια της διαδικασίας. Η ΕΤΠ πιστεύει ότι αυτό θα ενισχύσει και θα καταστήσει επίκαιρη τη διεργασία για τα ΕΣΔ, καθώς και ότι θα οδηγήσει στην αποφυγή προβλημάτων των τοπικών και περιφερειακών αρχών, οι οποίες είναι υποχρεωμένες να εφαρμόζουν μέτρα που θεσπίζονται και αποφασίζονται αποκλειστικά από τις εθνικές αρχές. Συνεπώς, θα επιδοκίμαζε τη συνεκτίμηση της πτυχής αυτής στα πλαίσια της αξιολόγησης της ευρωπαϊκής στρατηγικής για την απασχόληση το 2003.

2.2.2. Στον τομέα της απασχόλησης, η ΕΤΠ ενθαρρύνει τη μετάβαση από μεμονωμένες, τοπικές πρωτοβουλίες σε συνεκτικές και ολοκληρωμένες τοπικές στρατηγικές. Αυτό προϋποθέτει τη διαρκή και πλήρη ολοκλήρωση της ευρωπαϊκής στρατηγικής για την απασχόλήση σε όλα τα επίπεδα (τοπικό, περιφερειακό, εθνικό και κοινοτικό). Προϋποθέτει, επίσης, την παροχή υποστήριξης ώστε να επιτραπεί στους τοπικούς και περιφερειακούς παράγοντες να καλλιεργήσουν τις δεξιότητες που χρειάζονται για να εκπληρώσουν με επιτυχία αυτό το ρόλο, ιδιαιτέρως όσον αφορά την ανάπτυξη καθοριστικών πτυχών των τοπικών στρατηγικών για την απασχόληση. Η ΕΤΠ πιστεύει ότι θα μπορούσε να προαχθεί περισσότερο η οριζόντια ολοκλήρωση και να διευκολυνθεί με τη θέσπιση ενός πιο μακροπρόθεσμου πλαισίου για την ΕΣΑ και τα ΕΣΔ, την παροχή τεχνικής βοήθειας και συμβουλών στις τοπικές και περιφερειακές αρχές για την ανάπτυξη ΤΣΑ, την καθιέρωση φόρουμ ανταλλαγών σε εθνικό επίπεδο, ούτως ώστε να διευκολυνθούν οι τοπικές δράσεις, και τη μείωση των γραφειοκρατικών προϋποθέσεων και κανόνων για την εφαρμογή της ΕΣΑ. Στα πλαίσια αυτά, η ΕΤΠ απευθύνει έκκληση να συμπεριλαμβάνεται στις εκθέσεις που υποβάλλουν τα κράτη μέλη σχετικά με την προαγωγή τοπικών στρατηγικών για την απασχόληση στα πλαίσια των ΕΣΔ τους και αναφορά στους πόρους που διατίθενται στις τοπικές και περιφερειακές αρχές για να αναλάβουν επιτυχώς αυτό το ρόλο.

2.2.3. Η ΕΤΠ συνιστά να υποχρεωθούν τα κράτη μέλη στα πλαίσια της ευρωπαϊκής στρατηγικής για την απασχόληση να υποβάλλουν τακτικές και πλήρεις εκθέσεις σχετικά με την πρόοδο που σημειώνει η ανάπτυξη τοπικών στρατηγικών για την απασχόληση και σχετικά με το επίπεδο και το είδος της συνεισφοράς των τοπικών και περιφερειακών παραγόντων στην κατάρτιση αλλά και την εφαρμογή των ΕΣΔ. Συνιστά, επίσης, να υπάρξει τουλάχιστον μέριμνα ώστε κάθε ΕΣΔ να προβαίνει σε εισαγωγική δήλωση σχετικά με το ρόλο των τοπικών και περιφερειακών παραγόντων στα πλαίσια της προετοιμασίας του καθώς και ένδειξη των προσανατολισμών στα πλαίσια των οποίων συμμετείχαν.

2.2.4. Η ΕΤΠ επιθυμεί, επίσης, να τονίσει ότι, σε ορισμένα κράτη μέλη, η κυβερνητική υπηρεσία ή το υπουργείο που έχει αναλάβει την προετοιμασία ΕΣΔ δεν έχει πάντοτε στενές σχέσεις με τις τοπικές και περιφερειακές αρχές (σε καθημερινή βάση) και θα ήθελε να παροτρύνει τα κράτη μέλη να μεριμνήσουν καλύτερα για την ολοκλήρωση και την αμφίδρομη επικοινωνία, έτσι ώστε να υπάρξει πλήρης συμμετοχή των τοπικών και περιφερειακών αρχών στην προετοιμασία των ΕΣΔ.

2.2.5. Πάνω στη βάση της εμπειρογνωμοσύνης, των δεξιοτήτων και της γνώσης που υπάρχουν σε τοπικό επίπεδο, η ανάπτυξη επιτυχών τοπικών στρατηγικών για την απασχόληση στα πλαίσια των εθνικών σχεδίων δράσης απαιτεί ενεργό υποστήριξη για τη μεταφορά και τη διάδοση των καλύτερων πρακτικών όσον αφορά την ενσωμάτωση αποκλεισμένων σήμερα ομάδων, όπως είναι π.χ. οι μετανάστες και οι εθνοτικές μειονότητες, καθώς και την κατά προτεραιότητα προώθηση της ευρύτερης δυνατής διάδοσης απτών αποτελεσμάτων που προέκυψαν από επιτυχείς προσεγγίσεις των θεμάτων αυτών σε όλη την ΕΕ.

2.3. Η αξιοποίηση των εμπειριών και η καλύτερη χρήση των διαθέσιμων μέσων

2.3.1. Η ΕΤΠ θα επιδοκίμαζε την ανάληψη μιας πρωτοβουλίας για την προαγωγή της ενσωμάτωσης της ΕΣΑ στις τοπικές στρατηγικές για την απασχόληση, αντί για την εξάρτηση από ειδικές πρωτοβουλίες ή θέσεις του προϋπολογισμού. Στα πλαίσια αυτά, επιδοκιμάζει την άποψη της Επιτροπής που εκφράζεται στην ανακοίνωση, σύμφωνα με την οποία οι ειδικές πρωτοβουλίες χρησιμεύουν ως πηγή που επιτρέπει τη διάδοση καλών πρακτικών και τη δοκιμή καινοτόμων ιδεών. Ωστόσο, επιθυμεί να τονίσει ότι, στα πλαίσια της δράσης Εqual, όλες αυτές οι ειδικές πρωτοβουλίες και τα μέσα πρέπει να περιλαμβάνουν ουσιαστικά στοιχεία που να επιτρέπουν στενότερη διασύνδεση με την ενσωμάτωση επιτυχών πρωτοβουλιών.

2.3.2. Η ΟΚΕ υποστηρίζει την άποψη της Επιτροπής ότι τα κοινοτικά μέσα πρέπει να χρησιμοποιούνται ως όχημα για τη διάδοση των καλύτερων πρακτικών και την ανάπτυξη βασικών πτυχών των τοπικών στρατηγικών για την απασχόληση, για τη δοκιμή νέων ιδεών και μεθόδων, για τη διαπίστωση και τη διάδοση καλύτερων πρακτικών καθώς και για τον επηρεασμό της ενσωμάτωσης του ΕΚΤ. Επίσης, θα συνιστούσε στην Επιτροπή να δημιουργήσει, στα πλαίσια των αρμοδιοτήτων της, μια τράπεζα δεδομένων για τις στρατηγικές για την απασχόληση, η οποία θα μπορούσε να χρησιμοποιηθεί για την τροφοδότηση των διαδικασιών για τη χάραξη της πολιτικής, την τοπική στρατηγική για την απασχόληση και την ανάπτυξη ΕΣΔ. Μια παρόμοια τράπεζα δεδομένων θα μπορούσε να χρησιμεύσει ως οδηγός ή ως "εργαλειοθήκη" των τοπικών και περιφερειακών αρχών. Η ΕΤΠ θεωρεί ότι η εν λόγω τράπεζα δεδομένων είτε θα συμβάλει στην προετοιμασία του προταθέντος τοπικού φόρουμ για την ανάπτυξη είτε θα είναι το αποτέλεσμα των εργασιών αυτού.

2.4. Υποψήφιες χώρες

2.4.1. Η ΕΤΠ συμφωνεί με την Επιτροπή ότι οι υποψήφιες χώρες πρέπει να ενθαρρυνθούν και να βοηθηθούν να υιοθετήσουν ενεργά τους στόχους της ευρωπαϊκής στρατηγικής για την απασχόληση, να συμμετάσχουν στις προσπάθειες για την υλοποίησή τους και να παροτρυνθούν ευθύς εξαρχής να προωθήσουν πλήρως τη συμμετοχή εταιρικών σχέσεων των τοπικών παραγόντων. Από την άποψη αυτή, η ΕΤΠ επιδοκιμάζει την υπογραφή εκ μέρους της Επιτροπής και πολλών υποψηφίων χωρών συμφωνιών για την κοινή αξιολόγηση της πορείας της απασχόλησης, καθώς και για την παρακολούθηση της κοινοτικής πολιτικής στα πλαίσια της διεύρυνσης. Θα ήθελε όμως να τονίσει ότι ο ρόλος των τοπικών παραγόντων πρέπει να ενισχυθεί, όπου αυτό είναι απαραίτητο, για να προαχθεί η ανάπτυξη της αγοράς εργασίας στις χώρες αυτές.

2.5. Το φόρουμ για την τοπική ανάπτυξη

2.5.1. Η ΕΤΠ πιστεύει ότι η στρατηγική για την απασχόληση πρέπει να χαραχθεί με συνεκτικό τρόπο και να αποτελέσει τμήμα μιας ολοκληρωμένης προσπάθειας για την τοπική ανάπτυξη, με το συνδυασμό τοπικών στρατηγικών για την απασχόληση, την κοινωνική ενσωμάτωση, την προαγωγή του επιχειρηματικού πνεύματος και της κοινωνικής οικονομίας. Χαιρετίζει δε την πρόταση για το Φόρουμ για την Τοπική Ανάπτυξη στο μέτρο που αυτό θα μπορούσε να λειτουργήσει ως μέσο για την ανταλλαγή εμπειριών και τη διάδοση πρακτικών για την ενσωμάτωση των πτυχών αυτών σε περιεκτικές και ολοκληρωμένες στρατηγικές για την τοπική ανάπτυξη.

2.5.2. Η ΕΤΠ είναι πρόθυμη να συνεργαστεί δραστήρια με την Επιτροπή για την προετοιμασία και την υλοποίηση του Φόρουμ για την Τοπική Ανάπτυξη. Όπως έχει ήδη συμμετάσχει και έχει προσφέρει την έντονη υποστήριξή της σε δράσεις για την ενίσχυση της τοπικής διάστασης, πιστεύει ότι μπορεί να συμβάλει σημαντικά στο έργο του φόρουμ προσφέροντας την εμπειρογνωμοσύνη και την πείρα των μελών της και των τοπικών και περιφερειακών αρχών που εκπροσωπούν, για τον προγραμματισμό και την προσφορά ημερίδων εργασίας και για άλλες δραστηριότητες του φόρουμ. Με δεδομένο τον καθοριστικό ρόλο που διαδραματίζουν οι τοπικές και περιφερειακές αρχές για τον προσανατολισμό, αλλά και τη διευκόλυνση της τοπικής ανάπτυξης, η ΕΤΠ προτείνει να ζητείται η γνώμη της και να συμμετέχει από την απαρχή του σχεδιασμού και του προσδιορισμού της υπόστασης του φόρουμ.

Βρυξέλλες, 13 Μαρτίου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 51 της 22.2.1999, σ. 59.

(2) ΕΕ C 293 της 13.10.1999, σ. 70.

(3) ΕΕ C 57 της 29.2.2000, σ. 17.

(4) ΕΕ C 226 της 8.8.2000, σ. 43.

(5) ΕΕ C 144 της 16.5.2001, σ. 30.

(6) ΕΕ C 44 της 24.1.2001, σ. 13.

(7) EE C 107 της 3.5.2002, σ. 103.